Virvatuli (elokuva)

Virvatuli (Le Feu follet) on italialais-ranskalainen draamaelokuva vuodelta 1963. Sen on käsikirjoittanut ja ohjannut Louis Malle. Tarina perustuu Pierre Drieu La Rochellen romaaniin vuodelta 1931. Elokuvassa näyttelevät Mallen esikoispitkän Hissillä mestauslavalle tavoin Maurice Ronet ja Jeanne Moreau. Heidän lisäkseen rooleissa nähdään Alexandra Stewart, Bernard Noel, Lena Skerla, Hubert Deschamps ja Yvonne Clech. Elokuvassa käytetään Erik Satien Gymnopédies-pianosarjan musiikkia.

Juoni
Alain Leroy on palannut Yhdysvalloista Ranskaan ja kirjautunut versaillesilaiseen alkoholistiparantolaan. Hoitojakso on ohi, mutta hän on  masentunut ja harkitsee itsemurhaa. Leroyn amerikkalainen vaimo lähettää ystävättärensä Lydian parantolaan tapaamaan Leroyta. Vaimostaan etääntynyt Leroy haluaisi Lydian jäävän, mutta tämän täytyy matkustaa takaisin Yhdysvaltoihin seuraavana päivänä. Keskusteltuaan lääkärinsä kanssa Leroy päättää vielä kerran käydä Pariisissa tapaamassa ystäviään. Tapaamisetkaan eivät kuitenkaan paranna hänen mielialaansa. Hänestä monet ystävät ovat menettäneet nuoruuden idealisminsa ja vaihtaneet sen turvalliseen porvarilliseen elämään. Leroy sortuu taas juomaan ja käyttäytyy erikoisesti. Aamulla hän palaa parantolaan ja ampuu itsensä.

Vastaanotto
Virvatuli sai tuomariston erikoispalkinnon vuoden 1963 Venetsian elokuvajuhlilla.The Fire Within (1963), Bonjour tristesse -elokuvablogi 3.9.2011. Viitattu 8.3.2014.

Rooleissa
 Maurice Ronet – Alain Leroy
 Léna Skerla – Lydia
 Yvonne Clech – neiti Farnoux
 Hubert Deschamps – D'Averseau
 Jean-Paul Moulinot – tohtori La Barbinais
 Mona Dol – rouva La Barbinais
 Pierre Moncorbier – Moraine
 René Dupuy – Charlie
 Bernard Tiphaine – Milou
 Bernard Noël – Dubourg
 Ursula Kubler – Fanny
 Jeanne Moreau – Eva
 Alexandra Stewart – Solange

 Lähteet 

Luokka:Louis Mallen ohjaamat elokuvat
Luokka:Vuoden 1963 ranskalaiset elokuvat
Luokka:Ranskalaiset draamaelokuvat
Luokka:Päihdeaiheiset elokuvat